J. Jasovský, poslanec: (2003-10-22):
Je mi trošku ľúto, že tu nie je pán minister dopravy, pôšt a telekomunikácií, pretože 4 zákony, ktoré sú predkladané, sú, myslím, dostatočným dôvodom na to, aby pán minister bol tu, aj keď chápem, že je na pracovnej ceste. Pamätám si ale časy keď som bol ja minister a nemohol som si dovoliť služobnú cestu v čase, keď som predkladal návrhy zákonov do parlamentu, musel som zmeniť svoj pracovný program. Myslím si, že hovoriť o pošte a o dôvodoch a možnostiach, ako pošta funguje, by bolo zložité. Mám pripravené veľké vystúpenie, ktorým budem zrejme hovoriť v druhom čítaní. Skúsim povedať len niekoľko slov k oblastiam, ktoré dôverne poznám a pri ktorých si myslím, že by pošta mohla pôsobiť trošku iným spôsobom. Slovenská pošta v posledných obdobiach vkladá značné množstvo prostriedkov do rozvoja. Súvisí to možno aj s tým, že aj profesijne je vedenie Slovenskej pošty súčasné orientované určitým smerom, a preto aj Slovenská pošta vypracovala mnohé projekty, ktoré sa dotýkajú oblasti informatizácie, informatiky, čo by bolo správne v súlade s rozvojom tejto spoločnosti. Chcem povedať ale niekoľko slov k projektom veľmi stručne, do ktorých pošta vkladá nemalé prostriedky, ale kde, bohužiaľ, Slovenskej pošte sa prostriedky vložené do týchto projektov nevracajú tým tempom, ako by Slovenská pošta očakávala. Mohol by som hovoriť o Projekte rozvoja kuriérskych a expresných podnikov, kde treba konštatovať, že Slovenská pošta po troch rokoch nábehu dosiahla hospodársky výsledok mínus 34 mil. Sk, to znamená, že tento projekt bol pripravený úspešne, pretože spôsobuje, čím viac sa Slovenská pošta v tomto projekte snaží, tým väčšiu stratu jej produkuje. Mohol by som hovoriť o automatizácii poštových operácií, ale zrejme by som tiež musel konštatovať, že Slovenská pošta dnes nepokračuje v tomto projekte. A tak ako sme zanechali 200 plne automatizovaných pôšt, nie je dnes automatizovaná ani 201. pošta. Mohol by som hovoriť o ekonomickom informačnom systéme SAP R/3, ktorý Slovenská pošta začala zavádzať. Ale musím povedať, že aj keď pilotný projekt považujem za úspech, že náklady s týmto projektom súvisiace sú mimoriadne vysoké. Mohol by som hovoriť o Manažérskom informačnom systéme, kde celkové náklady, škoda, že tu nie je pán minister, aby to počul, predstavovali 233 mil. Sk. Je to investícia, ktorá je mimoriadne zle umiestnená a ktorá pre Slovenskú poštu nepriniesla žiadny úžitok. Mohol by som hovoriť o elektronickej pošte, čo je ďalší z rozvojových projektov Slovenskej pošty, ale treba znovu konštatovať, že tento projekt si vyžiada neúmerne vysoké investičné náklady, ktoré pôjdu na úkor klasických poštových činností. Chcem konštatovať, že do rozvojových projektov Slovenská pošta vkladá enormné množstvo prostriedkov, ale že prevádzka Slovenskej pošty dnes pracuje v oveľa horších podmienkach ako v časoch, keď som z nej odchádzal. Mnohé pošty naďalej nemajú WC, zateká voda do pôšt. Myslím si, že tým, že sa pošta snaží modernizovať, je to síce správne, len, bohužiaľ, návratnosť týchto prostriedkov nie je. Ja sa pokúsim vystúpiť s oveľa väčším teda mojím priestorom v druhom čítaní, a preto dnes môžem len konštatovať, že zákon o poštových službách, resp. jeho novelizácia napriek tomu, že je v určitom kontravzťahu ministerstva dopravy, pôšt a telekomunikácií a Slovenskej pošty, je potrebný, je ho potrebné schváliť, je ho potrebné posunúť do druhého čítania, ale zrejme bude potrebné, aby ešte najmä výbor pre hospodárstvo, privatizáciu a podnikanie vyladil vzťahy, ktoré škrípu a kde niektoré ustanovenia tohto zákona sú len subjektívnym názorom vedúcich predstaviteľov organizácie, ktorej sa tento zákon dotýka. Nemyslím si, že je to správne. Zákon by sme mali pripraviť tak, aby mal logiku a aby neumožňoval pokračovať v monopole Slovenskej pošty, aj keď určité výsadné postavenie táto musí mať, ale myslím si, názory, ktoré dnes proklamuje Slovenská pošta, že z 1 600 funkčných pôšt chce 600 zrušiť, nie sú názormi správnymi a nie sú v intenciách fungovania budúcnosti Slovenskej pošty. Ďakujem pekne.